29.9.2023
ET
Euroopa Liidu Teataja
C 349/71
3.4.
Euroopa tasandil on siiani kõige suurem osalusdemokraatia ja arutleva demokraatia väljendus olnud Euroopa tuleviku konverents, mille raames korraldati neli Euroopa kodanike paneelarutelu, et kodanikud saaksid koos arutada seda, millist tulevikku nad Euroopa Liidule soovivad.
Komitee oli sellesse algatusse ametlikult kaasatud.
Ta tervitab asjaolu, et katseprojekti hinnatakse põhjalikult, et oleks võimalik sellest õppida ja leida võimalike tulevaste algatuste parandamise võimalusi. 3.5.
Eelkõige avaldab komitee kahetsust selle üle, et sellel konverentsil puudus liikmesriikides nähtavus ja huvi selle vastu ning et konverentsi eesmärgid olid ebaselged. 3.6.
Euroopa tuleviku konverentsi lõpparuande (2) ettepanek 36 kodanike teavitamise ja osalemise kohta ning ettepanek 39, mis käsitleb ELi otsustusprotsessi, annab komiteele selge pädevuse tugevdada struktuurselt oma institutsioonilist rolli osalusdemokraatia meetmete soodustaja ja tagajana, näiteks kodanikuühiskonna organisatsioonidega peetava strukturee­ ritud dialoogi ja kodanike paneelarutelude korraldamisel.
Institutsioonilisest seisukohast on komiteel suurepärased võimalused etendada oma rolli osalusdemokraatia edendamisel, tegutsedes sidusalt ja terviklikult. 3.7.
ELis on juba olemas üksikasjalik ELi osalusvahendite kogum, mis hõlmab näiteks Euroopa Parlamendi valimisi, kodanikega peetavaid dialooge ja Euroopa kodanikualgatust, petitsioone Euroopa Parlamendile ja Euroopa Ombudsmani.
Lisaks korraldab komisjon seadusandlike algatuste ettevalmistamisel avalikke konsultatsioone, et anda sidusrühmadele – sealhulgas kodanikele – võimalus avaldada arvamust konkreetsetel teemadel.
Avalik konsultatsioon põhineb komisjoni parema õigusloome suunistel ja toimub komisjoni portaali „Avaldage arvamust!“ kaudu. 3.8.
2012. aastal loodud Euroopa kodanikualgatus on ELi osalusdemokraatias üks peamisi uuendusi.
See annab kodanike rühmadele võimaluse lisada teemasid Euroopa seadusandlike organite päevakorda. 3.9.
Neli Euroopa kodanikualgatust, millega on õnnestunud koguda kokku miljon vajalikku allkirja, et Euroopa Komisjon algatusega tegeleks, on seni avaldanud siiski suhteliselt vähe mõju – seadusandlikud ettepanekud võeti vastu algatuste „Õigus veele“ ja „Keelustada glüfosaat“ järelmeetmena ning 2023. aastal kuulutati välja üks kodanikualgatus, mille eesmärk on keelata kõigi loomade puuris pidamine.
Komitee on seisukohal, et Euroopa kodanikualgatus ei vasta täielikult ootustele ja seetõttu tuleks seda tõenäoliselt reformida, millesse tuleks kaasata komitee. 3.10.
Digiplatvormid on soodustanud kodanike osalemist.
Internet on võimaldanud ulatuslikult kaasata kodanikuü­ hiskonda ja teatavaid sihtrühmi, kes on sellistest lähenemisviisidest siiani eemale jäänud, eelkõige noori. 3.11.
Kuigi digikeskkond aitab hõlbustada ja laiendada osalemise ulatust, on sellel ka omad piirangud.
Veebipõhine konsulteerimine võimaldab koguda arvamusi, aga ei paku võimalust tõeliseks aruteluks. 3.12.
Tulevaste kestlike kodanike paneelarutelude loomine nõuab tugevat veebipõhist komponenti, mis on oluline element riikidevahelistes aruteludes, milles osalevad võimalikult paljud kodanikud.
Tuginedes Euroopa tuleviku konverentsi mitmekeelsel platvormil saadud kogemustele ja õppetundidele, teeb komitee ettepaneku luua täiustatud mitmekeelne veebiplatvorm/mobiilirakendus.
See võimaldaks palju suuremat osalemist kui füüsilise osalusega toimuvate ürituste puhul, tingimusel et veebipõhine vahend on kavandatud nii, et see oleks kättesaadav võimalikult paljudele kodanikele.
Füüsilise osalusega üritused on endiselt oluline vahend, mis täiendab veebipõhiseid konsultatsioone, kuid need peaksid piirduma mõistliku arvuga ja keskenduma tugevalt horisontaalset huvi pakkuvatele aktuaalsetele teemadele.
Sellise tipptasemel digiplatvormi loomiseks tuleks eraldada piisavad vahendid (3). 3.13.
Komitee arvates tuleb tõstatada kodanike panuse esindavuse ja asjatundlikkuse küsimus.
Kas tuhandeid liikmeid esindava ühenduse arvamus loeb sama palju kui üheainsa kodaniku arvamus? 3.14.
Komitee tuletab meelde, et tema arvamuste ja soovituste lisandväärtus tuleneb konsensusest, mis on saavutatud organiseeritud kodanikuühiskonna organisatsioonide vahel, ning erinevate ühiskondlike organisatsioonide erinevate huvide ületamisest.
(2) (3)
Vt aruanne Euroopa tuleviku konverentsi lõpptulemuste kohta.
Nagu on märgitud komitee uuringus „Euroopa Majandus- ja Sotsiaalkomitee muutmine selliste osalusdemokraatia protsesside vahendajaks ja tagajaks nagu struktureeritud dialoog kodanikuühiskonna organisatsioonidega ja kodanike paneelarutelud“ (2023), on nõudlus digiteerimise järele ilmselge, kuid tuleb eraldada vahendeid, et võimaldada endiselt ka füüsilist osalemist.